বিশেষজ্ঞরা তেমন কোনও দাবি এখনও করতে পারছেন না। কিন্তু ওয়েন রুনি থেকে লুই ফান হাল, ওল্ড ট্র্যাফোর্ড ড্রেসিংরুমের দুই গুরুত্বপূর্ণ মুখ মনে করছেন, বিগত ব্যর্থতা ঝেড়ে ফেলে ইপিএল খেতাবি যুদ্ধে ফের ঢুকে পড়েছে। এবং নিজেদের ঠিক মতো প্রয়োগ করতে পারলে চ্যাম্পিয়ন হওয়াও অসম্ভব নয়! রবিবার অ্যানফিল্ডে জয় এনে দেওয়া ওয়েন রুনি বলেছেন, ‘‘এই তিনটে পয়েন্ট যে কতটা দুর্মূল্য, তা বলে বোঝানো যাবে না। আমার মনে হচ্ছে, আগের ব্যর্থতা ছুড়ে ফেলে দল আবার খেতাবি দৌড়ে ঢুকে পড়েছে। ধারাবাহিকভাবে বাকি সমস্ত ম্যাচগুলিতে ইতিবাচক থাকতে হবে আমাদের। সেই কাজ খুব কঠিন নয় বলেই মনে করি।’’ প্রিমিয়ার লিগে ম্যান ইউ-এর জার্সিতে রবিবার ১৭৬ নম্বর গোল করেছেন ওয়েন রুনি। ভেঙে দিয়েছেন আর্সেনালের জার্সিতে থিয়েরি অঁরি’র ১৭৫ গোলের নজির। তবে তা নিয়ে রুনি মাথা ঘামাতে রাজি নন। তিনি বলেছেন, ‘‘আমার গোলে দলের উপকার হলেই খুশি। তার বেশি কিছু ভাবতে চাই না।’’
অধিনায়ক ওয়েন রুনির বক্তব্যে সমর্থন জানাচ্ছেন ম্যানেজার লুই ফান হাল। লিগ টেবিলের পাঁচ নম্বরে উঠে আসার পর ম্যান ইউ ম্যানেজারও পায়ের নীচে খুঁজে পেয়েছেন শক্ত জমি। পান হাল বলেছেন, ‘‘এমন একটা জয়ের খুব দরকার ছিল। এতে ফুটবলারদের মনে জমে থাকা হতাশাও কেটে যাবে। আমি বিশ্বাস করি, এখনও লিগ চ্যাম্পিয়ন হওয়ার সুযোগ রয়েছে ম্যান ইউ-এর।’’ আরও বলেছেন, ‘‘হাতে এখনও অনেক ম্যাচ পড়ে রয়েছে। নিজেদের জয়ের সঙ্গে অন্য দলগুলির ফলের দিকেও নজর রাখতে হবে। লিগ টেবিলের এক নম্বরে থাকা আর্সেনালের সঙ্গে এই মুহূর্তে সাত পয়েন্টের পার্থক্য রয়েছে। আমাদের সামনে যারা রয়েছে, তারা পয়েন্ট নষ্ট করলে সুবিধাই হবে। কিন্তু নিজেদের জয় নিশ্চিত করতে হবে। আমি এখন এভাবেই বাকি ম্যাচগুলিকে দেখতে চাই।’’
সাম্প্রতিক সময়ে তাঁর দলের একঘেয়ে ফুটবল নিয়ে যে তীব্র সমালোচনা শুরু হয়েছিল, তা নিয়ে আগের মতোই নিজের অবস্থানে অনড় রয়েছেন ফান হাল। তিনি বলেছেন, ‘‘এই দলের ফুটবলাররা কিন্তু গোল করে সমর্থকদের আনন্দ দেওয়ার আপ্রাণ চেষ্টা করে। আমি তো মনে করছি, লিভারপুলের জয় ফুটবলারদের সঙ্গে দর্শকদেরও চাঙ্গা করে দিয়েছে।’’